Folketing
2013-02-21

Det er vel også et spørgsmål om, hvem der har et myndighedsansvar, ikke? Og det er vel også et spørgsmål om, hvem der uddelegerer et eventuelt myndighedsansvar. Så kan jeg også godt forstå på det svar, vi får her fra fru Doris Jakobsen, at der sådan set er en erkendelse af, at der er en problemstilling her, som er væsentlig, og som ikke er fuldt ud besvaret. Vi har søgt at spørge justitsministeren. Vi har ikke fået klare svar på spørgsmålet om retshåndhævelse. Under alle omstændigheder er der også nogle ting omkring finansiering af sådan nogle faciliteter her. I det omfang ressourcerne i det hele taget er tilgængelige i Grønland, har det jo en eller anden omkostning og skal tages et andet sted fra. Og der går jeg ud fra, at fru Doris Jakobsen har den opfattelse, at det er helt legitimt, at vi spørger ind til det, og at vi bliver ved med at spørge, indtil vi får nogle svar, så vi også kan forsvare det over for danske skatteydere.